A TANÁCS 1567/2005/EK RENDELETE
(2005. szeptember 20.)
a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló 2092/91/EGK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a Bizottság javaslatára,
tekintettel az Európai Parlament véleményére,
mivel:
(1)
A 2092/91/EGK rendelet (1) 11. cikke (6) bekezdésének a) pontja értelmében a tagállamok illetékes hatóságai engedélyt adhatnak a fenti cikk (1) bekezdésének a) pontjában említett jegyzékben nem szereplő harmadik országból behozott termékek forgalmazására 2005. december 31-ig.
(2)
Az Európai Parlamentnek és a Tanácsnak címzett, az ökológiai élelmiszerekre és termelésre vonatkozó cselekvési tervről szóló, 2004. június 10-i közleményében a Bizottság bejelentette, hogy javasolni fogja a 2092/91/EGK rendelet módosítását oly módon, hogy a jelenleg érvényes, behozatalra vonatkozó nemzeti mentesítéseket egy állandó rendszer váltaná fel, melyben műszaki egyenértékűségi értékelést használnának a Közösség által erre kijelölt szervek.
(3)
Elegendő időt kell hagyni egy ilyen új, állandó rendszer kialakítására és megvalósítására.
(4)
Addig sem szabad az ökológiai termékek kereskedelmét indokolatlanul megzavarni, ezért szükség van a létező átmeneti intézkedések újabb egy évvel történő meghosszabbítására.
(5)
A 2092/91/EGK rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
A 2092/91/EGK irányelv 11. cikke (6) bekezdésének a) pontjának első albekezdésében a „2005. december 31.” időpont helyébe „2006. december 31.” lép.
2. cikk
Ez a rendelet az Európai Unió Hivatalos Lapjában való kihirdetésétől számított hetedik napon lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2005. szeptember 20-án.